CELEX: 62020TN0583
Language: et
Date: 2020-09-23 00:00:00
Title: Kohtuasi T-583/20: 23. septembril 2020 esitatud hagi – Italia Wanbao-ACC versus komisjon

9.11.2020   
            
            
               ET
            
            
               Euroopa Liidu Teataja
            
            
               C 378/41
            
         
      23. septembril 2020 esitatud hagi – Italia Wanbao-ACC versus komisjon
      (Kohtuasi T-583/20)
      (2020/C 378/52)
      Kohtumenetluse keel: itaalia
      
         Pooled
      
      
         Hageja: Italia Wanbao-ACC Srl (Borgo Valbelluna, Itaalia) (esindajad: advokaadid P. Ferrari ja F. Filì)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  
                     Esimese võimalusena
                  
               
            
                  —
               
               
                  tühistada tervikuna Euroopa Komisjoni 15. mai 2020. aasta otsus C(2020) 3118 final, juhtum M.8947, Nidec/Whirlpool (Embraco Business), mis avaldati 14. juulil 2020 (edaspidi „otsus 2“).
               
            
                  —
               
               
                  
                     Teise võimalusena
                  
               
            
                  —
               
               
                  tühistada otsus 2 osas, milles kehtestatakse kulukohustuste punktis 5 ette nähtud tagasiostmise keelu tühistamine (waiver), mis puudutab Delta-sarja VSD-versiooniga seotud varasid, patente, intellektuaalomandiõigusi ja oskusteavet (know-how), tehnoloogiaõigusi, arendusprojekte, lepinguid ja suhteid klientide ja tarnijatega, klientide nimekirju, muid andmeid ja teavet ning personali.
               
            
                  —
               
               
                  
                     Igal juhul
                  
               
            
                  —
               
               
                  mõista kohtukulud välja komisjonilt,
               
            
                  —
               
               
                  võtta kõik muud meetmed, mida kohus asjakohaseks peab.
               
            
         Väited ja peamised argumendid
      
      Käesolev hagi on esitatud komisjoni 15. mai 2019. aasta otsuse peale, millega komisjon tühistas tagasiostmise keelu tingimuse seoses Whirlpool Corporationile kuuluva külmutuskompressorite äriüksuse omandamisega Nidec Corporationi poolt (juhtum M.8947 – Nidec/Whirlpool (EMBRACO BUSINESS)); see tingimus oli ette nähtud 12. aprilli 2019. aasta otsuses, millega tunnistati tehing siseturuga kokkusobivaks, kuid teatud tingimustel.
      Hagi põhjenduseks esitab hageja neli väidet.
      
                  1.
               
               
                  Esimene ja teine väide puudutavad õigusnormide väära tõlgendamist ja kohaldamist ning tõendite moonutamist.
                  
                              —
                           
                           
                              Sellega seoses väidab hageja, et komisjon võib anda kõnealuste struktuursete kohustuste muutmiseks loa ainult eriolukorras, st kui turuolukorras toimunud muutused on (i) märkimisväärse ulatusega, (ii) alalise iseloomuga ja (iii) ettenägematud. Lisaks on vaja, et (iv) kohustuste võtmiseni viinud konkurentsiprobleem oleks lahendatud. Punktides i–iv loetletud tingimused on kumulatiivsed. Ükski neist tingimustest ei ole aga käesoleval juhul täidetud.
                           
                        
                              —
                           
                           
                              Mis puudutab tingimust märkimisväärse ulatuse kohta punktis i ja kohustustega seotud konkurentsiprobleemide lahendamise kohta punktis iv, siis hageja sõnul näib komisjoni läbi viidud tõendite analüüs olevat täiesti moonutatud ning tema tõlgendus ja hinnang nendele tõenditele näib olevat ilmselgelt ebamõistlik.
                           
                        
            
                  2.
               
               
                  Kolmas ja neljas väide puudutavad uurimise ja põhjendamise ebapiisavust ning vastuolu varasemate otsustega.
                  
                              —
                           
                           
                              Sellega seoses väidab hageja, et otsuses sisalduv turuosade analüüs keskendub ainult mahtu puudutavatele andmetele ning selles jäetakse täiesti tähelepanuta väärtust käsitlevad andmed. Lisaks sellele, et niisugune menetlus viib osalise analüüsini, on see vastuolus ka komisoni 12. aprilli 2019. aasta otsusega C(2019) 2734 final, juhtum M.8947.
                           
                        
                              —
                           
                           
                              Ikka seoses turuosa puudutavate andmetega väidab hageja veel, et vaidlusalune otsus näib põhinevat üksnes Nideci esitatud hinnangul, st ühe ettevõtja, kes pealegi on otseselt huvitatud isik. Komisjon oleks igal juhul pidanud koguma tõendeid ka teistelt ettevõtjatelt (teabenõuete (nn market test) kaudu).